Warren: Trump sitter kanskje i fengsel ved neste valg
– Når vi når fram til 2020, er Trump kanskje ikke engang president. Faktisk er han kanskje ikke engang en fri mann, sa hun søndag under et velgermøte i delstaten Iowa, ifølge CNN. Uttalelsen markerer et kursskifte for senatoren, som har avstått fra å angripe presidenten siden hun kunngjorde sitt presidentkandidatur på nyttårsaften. Søndag inntok hun en langt krassere tone: – Hvor mange etterforskninger er i gang nå? Det er ikke lenger kun Mueller-etterforskningen. Det er overalt, og det er alvorlige etterforskninger. Vi må se hva som skjer, la hun til.Trump og Warren har en lang historikk med ordkriger, som toppet seg da Warren hevdet at hun hadde delvis urfolk-opphav. Flere av hennes politiske motstandere hevdet at dette var noe hun skrøt på seg, deriblant Trump, som i flere måneder på sarkastisk vis omtalte Warren som «Pocahontas». Hun gikk senere ut og beklaget utspillet. I søndagens uttalelse sikter Warren til etterforskningen av om noen fra Trumps valgkampstab samarbeidet med russiske tjenestemenn i forkant av valget 2016. Spesialetterforsker Robert Mueller har både siktet og fengslet flere personer tilknyttet presidentens valgkampteam.Warren påpekte også overfor de fremmøtte at hun flere ganger har beskyldt presidenten for å være en rasist. – Jeg tror ikke det er mye tvil om det, sa hun. Tidligere søndag uttalte Warren at USA var inne i en «farlig tid», og at utfallet av valget i 2020 vil «bestemme retningen til nasjonen, og retningen til folket». – Hver dag er det en rasistisk Twitter-melding, en hatefull Twitter-melding. Noe veldig mørkt og stygt, sa Warren, og stilte spørsmål ved hva pressen, presidentkandidatene og aktivistene kan gjøre med dette. Warren besvarte sitt eget spørsmål med å oppfordre til å ikke «gå i fellen» ved å engasjere seg i hvert av presidentens utspill. En person i Warren-kampanjen har tidligere sagt til CNN at Warren har planer om å ikke vie så mye oppmerksomhet til Trumps «daglige forsøk på å splitte og distrahere». Se Trump gjøre narr av Warrens påstand i videoen under:Warren er foreløpig den politikeren med lengst erfaring som har annonsert sitt kandidatur for å ta opp kampen om presidentembetet i neste valg, og er regnet som en av Demokratenes mest fremtredende politikere. Hun ble i 2013 valgt til senator i delstaten Massachusetts, og har jobbet som professor i jus mesteparten av sitt yrkesliv. Hun har tidligere uttalt at hun stemte republikansk, men endret ståsted i 1995. Warren regnes i dag for å være på venstresiden i Det demokratiske partiet. Da hun annonserte at hun ville stille som presidentkandidat påpekte hun blant annet at hun fant hvordan noen familier lykkes i det amerikanske systemet, mens andre minst like hardtarbeidende faller igjennom. Hun beskrev utviklingen som «skremmende». – USAs middelklasse er under angrep, sier hun i videoene der hun annonserte sitt kandidatur, ifølge The New York Times. les ogsåI et eksklusivt intervju med TV-kanalen Fox News kort tid etter at Warren annonserte sitt kandidatur, ble president Donald Trump spurt hva han tenkte om Warrens vinnersjanser. – Vel, jeg vet ikke. Du må spørre psykiateren hennes, sa Trump.
Demokraten Elizabeth Warren, som stiller som motkandidat mot Donald Trump i presidentvalget 2020, antyder at hun tror presidenten kan være i fengsel før neste valg.